钦定古今图书集成/理学汇编/学行典/第273卷 > 《逸士传序》魏·书
## 钦定古今图书集成/理学汇编/学行典/第273卷 > 《逸士传序》魏·书

盖兼善独善，显晦之殊，其事不同，由来久矣。昔夷齐
获全于周武，华矞不容于太公，何哉？求其心者，许以
激贪之用；督其迹者，以为束教之风。而肥遁不反，代
有人矣。夷情得丧，忘怀累有，比夫迈德弘道，匡俗庇
民，可得而小，不可得而忽也。自叔世浇浮，淳风殆尽，
锥刀之末，竞入成群，而能冥心物表，介然离俗，望古
独适，求友千龄，亦异人矣。何必御霞乘云而追日月，
穷极天地，始为超远哉！今录眭夸等为《逸士传》。